CELEX: 32020R1191
Language: bg
Date: 2020-08-11 00:00:00
Title: Регламент за изпълнение (ЕС) 2020/1191 на Комисията от 11 август 2020 година за установяване на мерки за предотвратяване на въвеждането и разпространението в Съюза на вируса на кафявото набраздяване по плодовете на доматите (ToBRFV) и за отмяна на Решение за изпълнение (ЕС) 2019/1615

12.8.2020   
               
               
                  BG
               
               
                  Официален вестник на Европейския съюз
               
               
                  L 262/6
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1191 НА КОМИСИЯТА
         от 11 август 2020 година
         за установяване на мерки за предотвратяване на въвеждането и разпространението в Съюза на вируса на кафявото набраздяване по плодовете на доматите (ToBRFV) и за отмяна на Решение за изпълнение (ЕС) 2019/1615
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (1), и по-специално член 30 от него,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (2), и по-специално член 22, параграф 3 и член 52 от него,
         като има предвид, че:
         
                     (1)
                  
                  
                     Вирусът на кафявото набраздяване по плодовете на доматите (ToBRFV) („посоченият вредител“) понастоящем не е включен нито в списъка на карантинните вредители от значение за Съюза, нито в този на регулираните некарантинни вредители от значение за Съюза в Регламент за изпълнение (ЕС) 2019/2072 на Комисията (3).
                  
               
                     (2)
                  
                  
                     Въпреки това от 2018 г. насам отделни държави членки докладваха за появата на огнища на посочения вредител по доматени култури на тяхната територия и за мерките, предприети за борба с него. През 2018 г. Германия, а през 2019 г. — Италия, извършиха съответен анализ на риска от вредители, който показа, че посоченият вредител и вредните последици от него могат да породят значителни опасения за здравето на растенията в Съюза, по-специално за производството на Solanum lycopersicum L. и Capsicum spp.
                  
               
                     (3)
                  
                  
                     Въз основа на това бе прието Решение за изпълнение (ЕС) 2019/1615 на Комисията (4), за да се установят мерки за предотвратяване на въвеждането и разпространението на посочения вредител в Съюза.
                  
               
                     (4)
                  
                  
                     След приемането на Решение за изпълнение (ЕС) 2019/1615 бе събрана по-нова научна информация относно разпространението на посочения вредител и методите за изпитване, което обосновава необходимостта от по-подробни мерки от предвидените в Решение за изпълнение (ЕС) 2019/1615.
                  
               
                     (5)
                  
                  
                     По-специално, семената от Solanum lycopersicum L. и Capsicum spp. следва да се изпитват независимо от техния произход. Това е необходимо поради неяснотите, свързани с присъствието на вредителя в световен мащаб, и тъй като семена от различен произход често се смесват в партидите при пускането им на пазара, като по този начин се увеличава рискът от разпространение на посочения вредител.
                  
               
                     (6)
                  
                  
                     Освен това установяването на свободни от вредители производствени обекти трябва да бъде обвързано с определени мерки, за да се гарантира, че се произвежда здрав материал.
                  
               
                     (7)
                  
                  
                     Счита се, че сортовете Capsicum spp., за които е известно, че са устойчиви на посочения вредител, не носят риск от заразяване с посочения вредител и разпространение на същия. Поради това тези сортове следва да бъдат освободени от изискванията за изпитване, ако са официално удостоверени като устойчиви.
                  
               
                     (8)
                  
                  
                     Вземането на проби и изпитването следва да се извършват при специфични условия въз основа на най-новата информация, събрана на равнището на Съюза и на международно равнище. Методите на PCR в реално време са най-ефективни за откриване и идентифициране на посочения вредител. Методът ELISA е по-малко чувствителен и по-малко специфичен, тъй като е установено, че при този метод се наблюдава кръстосана реактивност с други вируси по доматите. Поради пандемията от COVID-19 обаче има недостиг на комплекти, необходими за методите на PCR в реално време. До 1 октомври 2020 г. методът ELISA също следва да се счита за приемлив метод за откриване и идентифициране на посочения вредител. За да се гарантира по-високо ниво на фитосанитарна защита в Съюза, вземането на проби и изпитването следва да се извършват в допълнение към вземането на проби за физически проверки, което се извършва в съответствие с разпоредбите на Регламент за изпълнение (ЕС) 2019/2130 на Комисията (5).
                  
               
                     (9)
                  
                  
                     Условията за движение на растения за засаждане не следва да се прилагат за растения, които вече са били произведени в съответствие с Решение за изпълнение (ЕС) 2019/1615, тъй като не би било пропорционално да се изисква допълнително изпитване за тези семена и тъй като в повечето случаи тези условия не могат да бъдат приложени на практика.
                  
               
                     (10)
                  
                  
                     В приложение III към Регламент за изпълнение (ЕС) 2019/2130 се съдържат правила относно операциите, които следва да се извършват по време на физически проверки на растения за засаждане, включително вземане на проби. В допълнение към тези правила и с цел адаптиране на честотата на вземане на проби и изпитване във връзка с фитосанитарния риск, свързан с посочения вредител, държавите членки следва да определят честотата на вземане на проби и изпитване, при внос, на пратките от посочените семена и посочените растения за засаждане. При тази честота процентът не трябва да е по-нисък от 20 % от внесените посочени семена и посочени растения за засаждане, за да се гарантира, че се проверява достатъчно представителна извадка.
                  
               
                     (11)
                  
                  
                     Решение за изпълнение (ЕС) 2019/1615 следва да бъде отменено и заменено с настоящия регламент, за да се вземат предвид Регламент (ЕС) 2016/2031 на Европейския парламент и на Съвета и Регламент за изпълнение (ЕС) 2019/2072 на Комисията, които са приложими от 14 декември 2019 г.
                  
               
                     (12)
                  
                  
                     Настоящият регламент следва да се прилага до 31 май 2022 г., за да се осигури необходимото време за наблюдение на ситуацията и определяне на фитосанитарния статус на посочения вредител по отношение на територията на Съюза и на разпространението му в световен мащаб.
                  
               
                     (13)
                  
                  
                     За да се преодолее бързо фитосанитарният риск, свързан с посочения вредител, правилата на настоящия регламент следва да започнат да се прилагат възможно най-бързо. Поради това настоящият регламент следва да влезе в сила на третия ден след деня на неговото публикуване.
                  
               
                     (14)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Определения
            За целите на настоящия регламент се прилагат следните определения:
            
                        а)
                     
                     
                        „посочен вредител“ означава вирусът на кафявото набраздяване по плодовете на доматите (ToBRFV);
                     
                  
                        б)
                     
                     
                        „посочени растения за засаждане“ означава растения, предназначени за засаждане от Solanum lycopersicum L. и Capsicum spp., различни от семена;
                     
                  
                        в)
                     
                     
                        „посочени семена“ означава семена от Solanum lycopersicum L. и Capsicum spp.;
                     
                  
                        г)
                     
                     
                        „посочени плодове“ означава плодове от Solanum lycopersicum L. и Capsicum spp.
                     
                  
         
            Член 2
            Забрани по отношение на посочения вредител
            Посоченият вредител не може да бъде въвеждан, придвижван, държан, размножаван или освобождаван на територията на Съюза.
         
         
            Член 3
            Откриване или съмнения за наличие на посочения вредител
            
               1.   Всяко лице на територията на Съюза, при съмнение или узнаване за наличието на посочения вредител, незабавно уведомява компетентния орган и му предоставя цялата информация относно наличието или съмнението за наличие на посочения вредител, с която разполага.
            
            
               2.   При получаването на такава информация компетентният орган:
               
                           а)
                        
                        
                           незабавно регистрира предоставената информация;
                        
                     
                           б)
                        
                        
                           предприема всички необходими мерки, за да потвърди наличието или съмнението за наличие на посочения вредител;
                        
                     
                           в)
                        
                        
                           гарантира, че всяко лице, което има растения, които могат да бъдат заразени с посочения вредител, се уведомява незабавно за:
                           
                                       i)
                                    
                                    
                                       наличието или съмнението за наличие на посочения вредител; както и за
                                    
                                 
                                       ii)
                                    
                                    
                                       възможните рискове, свързани с посочения вредител, и мерките, които трябва да бъдат предприети.
                                    
                                 
                     
         
         
            Член 4
            Мерки, свързани с потвърдено наличие на посочения вредител
            Когато наличието или съмнението за наличие на посочения вредител бъде потвърдено на територията на държава членка, компетентният орган на съответната държава членка гарантира, че се предприемат подходящи мерки за ликвидиране на посочения вредител в съответствие с член 17 от Регламент (ЕС) 2016/2031.
         
         
            Член 5
            Наблюдения относно наличието на посочения вредител в държавите членки
            
               1.   Държавите членки провеждат годишни наблюдения за наличието на посочения вредител по посочените растения за засаждане, посочените семена и посочените плодове на тяхна територия, включително на местата за производство на посочените семена и посочените растения за засаждане.
            
            
               2.   Тези наблюдения:
               
                           а)
                        
                        
                           включват вземане на проби и изпитване, както е посочено в приложението, и
                        
                     
                           б)
                        
                        
                           се основават на:
                           
                                       i)
                                    
                                    
                                       оценката на риска от въвеждане и разпространение на посочения вредител във и в рамките на съответната държава членка; както и на
                                    
                                 
                                       ii)
                                    
                                    
                                       солидни научни и технически принципи по отношение на възможността за откриване на посочения вредител.
                                    
                                 
                     
            
               3.   До 30 април всяка година държавите членки съобщават на Комисията и на другите държави членки резултатите от наблюденията, извършени през предходната календарна година.
            
         
         
            Член 6
            Движение на посочените растения за засаждане в рамките на Съюза
            
               1.   Посочените растения за засаждане могат да бъдат придвижвани в рамките на Съюза само ако са придружени от растителен паспорт и ако са изпълнени следните две условия:
               
                           а)
                        
                        
                           посочените растения са отгледани в производствен обект, за който е известно, въз основа на официални проверки, извършени в подходящо време за откриване на посочения вредител, че в него не се среща посоченият вредител, а когато посочените растения са проявявали симптоми на посочения вредител, тези растения са били подлагани от компетентния орган на вземане на проби и изпитване и тези изпитвания са показвали, че са свободни от посочения вредител;
                        
                     
                           б)
                        
                        
                           партидите от посочените растения за засаждане са били отделени от другите партиди от посочените растения, като са се прилагали подходящи хигиенни мерки и физическо разделяне.
                        
                     Вземането на проби за изпитване, посочено в настоящия параграф, се извършва, както е посочено в приложението.
            
            
               2.   Параграф 1 не се прилага по отношение на:
               
                           а)
                        
                        
                           посочените растения от сортовете Capsicum spp., за които е известно, че са устойчиви на посочения вредител;
                        
                     
                           б)
                        
                        
                           посочените растения за засаждане, произведени в съответствие с Решение за изпълнение (ЕС) 2019/1615.
                        
                     
         
         
            Член 7
            Движение на посочените семена в рамките на Съюза
            
               1.   Посочените растения могат да бъдат придвижвани в рамките на Съюза само ако са придружени от растителен паспорт и ако са изпълнени всички посочени по-долу условия:
               
                           а)
                        
                        
                           техните майчини растения са произведени в производствен обект, за който е известно, въз основа на официални проверки, извършени в подходящо време за откриване на посочения вредител, че в него не се среща посоченият вредител;
                        
                     
                           б)
                        
                        
                           те или техните майчини растения са били подложени на вземане на проби и изпитване за посочения вредител от компетентния орган или са били подложени на вземане на проби и изпитване от професионални оператори под официалния надзор на компетентния орган и, в съответствие с тези изпитвания, е било установено, че са свободни от посочения вредител.
                           В случай на съмнение за наличие на посочения вредител, вземането на проби и изпитването се извършват само от компетентните органи в съответствие с член 87, параграф 3, буква в) от Регламент (ЕС) 2016/2031;
                        
                     
                           в)
                        
                        
                           произходът на всички партиди от посочените семена се регистрира и документира.
                        
                     
            
               2.   Преди да бъдат придвижени в рамките на Съюза посочените семена, които все още са на съхранение преди 15 август 2020 г., се подлагат на вземане на проби и изпитване за посочения вредител от компетентния орган или от професионални оператори под официалния надзор на компетентния орган и установено, че са свободни от посочения вредител.
            
            
               3.   Вземането на проби и изпитването се извършват, както е посочено в приложението.
            
            
               4.   Параграфи 1 и 2 не се прилагат по отношение на посочените семена от сортовете Capsicum spp., за които е известно, че са устойчиви на посочения вредител.
            
         
         
            Член 8
            Въвеждане в Съюза на посочените растения за засаждане
            
               1.   Посочените растения за засаждане, различни от тези от сортовете Capsicum spp., за които е известно, че са устойчиви на посочения вредител, с произход от трети държави могат да бъдат въвеждани в Съюза само ако са придружени от фитосанитарен сертификат, който в рубриката „Допълнителна декларация“ включва следните елементи:
               
                           а)
                        
                        
                           официално удостоверение, че посочените растения за засаждане са получени от посочените семена, които са били подложени на вземане на проби и изпитване за посочения вредител, както е предвидено в приложението, и че тези изпитвания са показали, че те са свободни от посочения вредител;
                        
                     
                           б)
                        
                        
                           официално удостоверение, че посочените растения за засаждане са произведени в производствен обект, който е регистриран и се намира под надзора на националната организация за растителна защита в страната на произход и за който е известно, въз основа на официални проверки, извършени в подходящо време за откриване на посочения вредител, че е свободен от посочения вредител, а в случай на симптоми — че те са били подложени на официално вземане на проби и изпитване за посочения вредител и, в съответствие с тези изпитвания, е било установено, че са свободни от посочения вредител;
                        
                     
                           в)
                        
                        
                           наименованието на регистрирания производствен обект.
                        
                     
            
               2.   Посочените растения от сортовете Capsicum spp., за които е известно, че са устойчиви на посочения вредител, с произход от трети държави могат да бъдат въвеждани в Съюза само ако са придружени от фитосанитарен сертификат, който в рубриката „Допълнителна декларация“ съдържа потвърждение на тази устойчивост.
            
         
         
            Член 9
            Въвеждане на посочените семена в Съюза
            
               1.   Посочените семена, различни от тези от сортовете Capsicum spp., за които е известно, че са устойчиви на посочения вредител, с произход от трети държави могат да бъдат въвеждани в Съюза само ако са придружени от фитосанитарен сертификат, който в рубриката „Допълнителна декларация“ включва следните елементи:
               
                           а)
                        
                        
                           официално удостоверение, че са изпълнени всички посочени по-долу условия:
                           
                                       i)
                                    
                                    
                                       майчините растения на съответните посочени растения са произведени в производствен обект, за който е известно, въз основа на официални проверки, извършени в подходящо време за откриване на посочения вредител, че в него не се среща посоченият вредител;
                                    
                                 
                                       ii)
                                    
                                    
                                       съответните посочени семена или техните майчини растения са били подложени на официално вземане на проби и изпитване за посочения вредител и, в съответствие с тези изпитвания, е било установено, че са свободни от посочения вредител;
                                    
                                 
                     
                           б)
                        
                        
                           наименованието на регистрирания производствен обект.
                        
                     
            
               2.   Посочените семена от сортовете Capsicum spp., за които е известно, че са устойчиви на посочения вредител, с произход от трети държави могат да бъдат въвеждани в Съюза само ако са придружени от фитосанитарен сертификат, който в рубриката „Допълнителна декларация“ съдържа потвърждение на тази устойчивост.
            
         
         
            Член 10
            Официални проверки при въвеждане в Съюза
            Компетентният орган на граничния контролен пункт на първо пристигане в Съюза взема проби и изпитва не по-малко от 20 % от пратките с посочените семена и посочените растения за засаждане, както е предвидено в приложението.
         
         
            Член 11
            Отмяна на Решение за изпълнение (ЕС) 2019/1615
            Решение за изпълнение (ЕС) 2019/1615 се отменя от 15 август 2020г.
         
         
            Член 12
            Период за прилагане
            Настоящият регламент се прилага до 31 май 2022 г.
         
         
            Член 13
            Влизане в сила
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 11 август 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 317, 23.11.2016 г., стр. 4.
         
            (2)  ОВ L 95, 7.4.2017 г., стр. 1.
         
            (3)  Регламент за изпълнение (ЕС) 2019/2072 на Комисията от 28 ноември 2019 г. за установяване на еднакви условия за изпълнението на Регламент (ЕС) 2016/2031 на Европейския парламент и на Съвета за защитните мерки срещу вредителите по растенията, за отмяна на Регламент (ЕО) № 690/2008 на Комисията и за изменение на Регламент за изпълнение (ЕС) 2018/2019 на Комисията (ОВ L 319, 10.12.2019 г., стр. 1).
         
            (4)  Решение за изпълнение (ЕС) 2019/1615 на Комисията от 26 септември 2019 г. за установяване на спешни мерки за предотвратяване на въвеждането и разпространението в Съюза на вируса на кафявото набраздяване по плодовете на доматите (ToBRFV) (ОВ L 250, 30.9.2019 г., стр. 91).
         
            (5)  Регламент за изпълнение (ЕС) 2019/2130 на Комисията от 25 ноември 2019 г. за определяне на подробни правила за действията, които се извършват по време на и след проверките на документи, проверките за идентичност и физическите проверки на животни и стоки, подлежащи на официален контрол на граничните контролни пунктове (ОВ L 321, 12.12.2019 г., стр. 128).
      
      
         
            ПРИЛОЖЕНИЕ
            1.   Схеми за вземане на проби от семена, различни от семената от сортовете Capsicum spp., за които е известно, че са устойчиви на посочения вредител
            
            Вземането на проби от семена за изпитване се извършва по следните схеми за вземане на проби в зависимост от партидите от семена, описани в съответната таблица на Международния стандарт за фитосанитарни мерки № 31 — Методология за вземане на проби от пратки (МСФМ № 31):
            
                        —
                     
                     
                        за партиди от семена, съдържащи 3 000 семена или по-малко: прилагане на хипергеометрична схема за вземане на проби, при която е възможно с 95-процентна сигурност да се установи дял на заразените растения, който е равен на или по-висок от 10 %,
                     
                  
                        —
                     
                     
                        за партиди от семена, съдържащи повече от 3 000 семена, но по-малко от 30 000 семена: прилагане на схема за вземане на проби, при която е възможно с 95-процентна сигурност да се установи дял на заразените растения, който е равен на или по-висок от 1 %,
                     
                  
                        —
                     
                     
                        за партиди от семена, съдържащи повече от 30 000 семена: прилагане на схема за вземане на проби, при която е възможно с 95-процентна сигурност да се установи дял на заразените растения, който е равен на или по-висок от 0,1 %.
                     
                  Подпробите се състоят от максимум 1 000 семена при методите на полимеразна верижна реакция (PCR).
            Подпробите се състоят от максимум 250 семена при метода на ензимно-свързан имуносорбентен анализ (ELISA).
            2.   Схеми за вземане на проби от растения за засаждане, различни от тези от сортовете Capsicum spp., за които е известно, че са устойчиви на посочения вредител
            
            В случай на растения за засаждане, различни от тези от сортовете Capsicum spp., за които е известно, че са устойчиви на посочения вредител, във всеки производствен обект и от всеки културен сорт се събират по 200 листа, за предпочитане млади листа от горната част на растенията.
            В случай на растения със симптоми вземането на проби за изпитване се извършва от най-малко 3 листа със симптоми.
            3.   Методи на изпитване за откриване и идентифициране на посочения вредител по семена, различни от семената от сортовете Capsicum spp., за които е известно, че са устойчиви на посочения вредител
            
            За откриване на посочения вредител по посочените семена се използва един от следните методи на изпитване:
            
                        —
                     
                     
                        ELISA, до 1 октомври 2020 г., само за потвърждаване на незасегнатостта от вредители при издаването на растителни паспорти или на фитосанитарни сертификати,
                     
                  
                        —
                     
                     
                        метод на RT-PCR в реално време с помощта на праймерите и сондите, описани в протокола на ISF (2020 г.) (1),
                     
                  
                        —
                     
                     
                        метод на RT-PCR в реално време с помощта на праймерите и сондите по Menzel и Winter (Acta Horticulturae, под печат).
                     
                  В случай на положителен резултат от изпитването за откриване, се прибягва до втори метод на изпитване, различен от използвания за откриване, с един от методите на RT-PCR в реално време, изброени по-горе, като се използва същата проба за потвърждаване на идентифицирането. В случай на несъответствие между резултатите за откриване и идентифициране, получени за семена с покритие, покритието на семената се отстранява и семената се подлагат на ново изпитване.
            4.   Методи на изпитване за откриване и идентифициране на посочения вредител по посочените растения за засаждане, различни от растенията за засаждане от сортовете Capsicum spp., за които е известно, че са устойчиви на посочения вредител, както и по посочените плодове
            
            За откриване на посочения вредител по посочените растения за засаждане, различни от посочените растения за засаждане от сортовете Capsicum spp., за които е известно, че са устойчиви на посочения вредител, както и по посочените плодове, се използва един от следните методи на изпитване:
            
                        —
                     
                     
                        ELISA — само при материал със симптоми,
                     
                  
                        —
                     
                     
                        конвенционален метод на RT-PCR с помощта на праймерите по Alkowni et al. (2019 г.),
                     
                  
                        —
                     
                     
                        конвенционален метод на RT-PCR с помощта на праймерите по Rodriguez-Mendoza et al. (2019 г.),
                     
                  
                        —
                     
                     
                        метод на RT-PCR в реално време с помощта на праймерите и сондите, описани в протокола, изготвен от Международната федерация по семената (2020 г.) (2),
                     
                  
                        —
                     
                     
                        метод на RT-PCR в реално време с помощта на праймерите и сондите по Menzel и Winter (Acta Horticulturae, под печат).
                     
                  В случай на положителен резултат от изпитването за откриване, се прибягва до втори метод на изпитване, различен от използвания за откриване, с един от методите на RT-PCR, изброени по-горе, като се използва същата проба за потвърждаване на идентифицирането.
            
               (1)  Протокол, изготвен от Международната федерация по семената – ISF (Международна инициатива за здравето на семената при зеленчуковите култури — ISHI-Veg).
            
               (2)  Протокол, изготвен от Международната федерация по семената – ISF (Международна инициатива за здравето на семената при зеленчуковите култури — ISHI-Veg).